Forbundsrepublikken Tysklands initiativ med henblik på vedtagelse af Rådets forordning om samarbejde mellem medlemsstaternes retter for så vidt angår bevisoptagelse i sager om civile og kommercielle spørgsmål

(2000/C 314/01)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 61, litra c), og artikel 67, stk. 1,

under henvisning til Forbundsrepublikken Tysklands initiativ,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

(1) Unionen har sat sig som mål at bevare og udbygge et område med frihed, sikkerhed og retfærdighed, hvor der er fri bevægelighed for personer. Med henblik på gradvis at indføre et sådant område skal Fællesskabet bl.a. vedtage de foranstaltninger vedrørende samarbejde om civilretlige spørgsmål, der er nødvendige for det indre markeds funktion.

(2) For at det indre marked kan fungere tilfredsstillende, er det nødvendigt at forbedre, herunder navnlig at forenkle og fremskynde, samarbejdet mellem retterne for så vidt angår bevisoptagelse.

(3) Det Europæiske Råd mindede på sit møde den 15. og 16. oktober 1999 i Tammerfors om, at der skal udarbejdes nye procedureregler for grænseoverskridende sager, navnlig for så vidt angår bevisoptagelse.

(4) Dette spørgsmål falder ind under traktatens artikel 65.

(5) Ifølge subsidiaritetsprincippet og proportionalitetsprincippet som fastsat i traktatens artikel 5 kan denne forordnings mål ikke i tilstrækkelig grad opfyldes af medlemsstaterne og kan derfor bedre gennemføres på fællesskabsplan. Denne forordning går ikke ud over, hvad der er nødvendigt for at nå disse mål.

(6) Der findes på nuværende tidspunkt ikke nogen bindende retsakt om bevisoptagelse mellem alle medlemsstaterne. Haagerkonventionen af 18. marts 1970 om bevisoptagelse i udlandet i sager om civile eller kommercielle spørgsmål finder kun anvendelse mellem 11 af medlemsstaterne.

(7) For at der kan træffes afgørelse i en sag om et civilt eller kommercielt spørgsmål, der verserer ved en ret i én medlemsstat, er det ofte nødvendigt at optage bevis eller foretage en anden retshandling i en anden medlemsstat, og Fællesskabets virke må derfor ikke begrænses til kun at omfatte fremsendelse af retslige og udenretslige dokumenter i civile og kommercielle sager, jf. Rådets forordning (EF) nr. 1348/2000 af 29. maj 2000 om forkyndelse i medlemsstaterne af retslige og udenretslige dokumenter i civile og kommercielle sager(1). Der er derfor behov for at overføre de principper, der ligger til grund for nævnte forordning, til andre områder, navnlig bevisoptagelse, således at det ikke blot sikres, at der hurtigt kan indledes retsforfølgning på tværs af grænserne i alle medlemsstater, men frem for alt også sikres, at civile eller kommercielle sager, der anlægges i en medlemsstat, kan gennemføres og afsluttes så hurtigt og ukompliceret som muligt.

(8) Det vil dog være hensigtsmæssigt at holde de fuldbyrdelsesforanstaltninger, der er omhandlet i Rådets forordning (EF) nr. 1346/2000 af 29. maj 2000 om konkurs(2) og i Bruxelles-konventionen af 1968 om retternes kompetence og om fuldbyrdelse af retsafgørelser i borgerlige sager, herunder handelssager(3), som ændret ved de forskellige tiltrædelseskonventioner(4), uden for denne forordnings anvendelsesområde.

(9) For at retssager om civile eller kommercielle spørgsmål kan afvikles så hurtigt som muligt, skal anmodninger om foretagelse af en retshandling kunne fremsendes og besvares direkte og på den hurtigst mulige måde mellem medlemsstaternes retter. Medlemsstaterne skal imidlertid kunne erklære, at de har til hensigt kun at udpege én fremsendende instans eller én modtagende instans eller én enkelt instans til at varetage begge funktioner i en periode på fem år. En sådan udpegelse kan dog forlænges hvert femte år.

(10) Hurtig fremsendelse af anmodninger om foretagelse af en retshandling forudsætter, at alle egnede midler anvendes, idet dog visse betingelser vedrørende det modtagne dokuments læselighed og troværdighed skal være opfyldt. For at sikre optimal klarhed og retssikkerhed skal anmodninger om foretagelse af en retshandling fremsættes ved hjælp af en fortrykt formular, der skal udfyldes på sproget i den medlemsstat, hvor den anmodede ret er beliggende, eller på et andet sprog, som anerkendes af denne medlemsstat. Af de samme grunde vil det være hensigtsmæssigt, at der så vidt muligt også anvendes fortrykte formularer ved den videre kommunikation mellem de pågældende retter.

(11) En anmodning om foretagelse af en retshandling skal udføres hurtigt. Har det imidlertid ikke været muligt at udføre anmodningen to måneder efter, at den er kommet den anmodede ret i hænde, skal denne give den anmodende ret meddelelse herom med angivelse af grundene til, at anmodningen ikke har kunnet udføres hurtigt.

(12) For at denne forordning kan fungere efter hensigten, skal det kun i nøje afgrænsede undtagelsestilfælde være muligt at afslå at udføre en anmodning om foretagelse af en retshandling.

(13) I forbindelserne mellem medlemsstater, der er kontraherende parter i relevante internationale konventioner indgået af medlemsstaterne, navnlig Haagerkonventionen af 1. marts 1954 angående civilprocessen og Haagerkonventionen af 18. marts 1970 om bevisoptagelse i udlandet i sager om civile eller kommercielle spørgsmål, har denne forordning på de områder, den dækker, forrang for bestemmelserne i de nævnte konventioner. Medlemsstaterne kan frit indgå aftaler eller arrangementer med henblik på at fremskynde eller forenkle samarbejdet om bevisoptagelse, forudsat at sådanne aftaler eller arrangementer er forenelige med denne forordning.

(14) Oplysninger, som fremsendes efter denne forordning, skal beskyttes. Dette spørgsmål falder ind under Europa-Parlamentets og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger(5) og Europa-Parlamentets og Rådets direktiv 97/66/EF af 15. december 1997 om behandling af personoplysninger og beskyttelse af privatlivets fred inden for telesektoren(6).

(15) De nødvendige foranstaltninger til gennemførelse af denne forordning bør vedtages i overensstemmelse med Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen(7). Med til sådanne foranstaltninger hører udarbejdelsen og ajourføringen af en håndbog ved hjælp af relevante moderne midler.

(16) Kommissionen skal senest tre år efter datoen for denne forordnings ikrafttræden undersøge dens anvendelse og i givet fald foreslå ændringer.

(17) I henhold til artikel 1 og 2 i protokollen om Det Forenede Kongeriges og Irlands stilling, der er knyttet som bilag til traktaten om Den Europæiske Union og traktaten om oprettelse af Det Europæiske Fællesskab, deltager Det Forenede Kongerige og Irland ikke i vedtagelsen af denne forordning, og forordningen er derfor ikke bindende for og finder ikke anvendelse i disse to medlemsstater.

(18) I henhold til artikel 1 og 2 i protokollen om Danmarks stilling, der er knyttet som bilag til traktaten om Den Europæiske Union og traktaten om oprettelse af Det Europæiske Fællesskab, deltager Danmark ikke i vedtagelsen af denne forordning, og forordningen er derfor ikke bindende for og finder ikke anvendelse i Danmark -

UDSTEDT FØLGENDE FORORDNING:

KAPITEL I

ALMINDELIGE BESTEMMELSER

Artikel 1

Anvendelsesområde

1. Denne forordning finder anvendelse i civile og kommercielle sager, hvor en ret i en medlemsstat i overensstemmelse med denne stats lovgivning anmoder den kompetente ret i en anden medlemsstat om at optage bevis eller foretage en anden retshandling, i det følgende benævnt "retshandling", dog ikke forkyndelse af retslige eller udenretslige dokumenter og anvendelse af foreløbige retsmidler eller foranstaltninger til fuldbyrdelse.

2. Der må ikke anmodes om bevisoptagelse, hvis beviset ikke er bestemt til brug i en retssag, der verserer ved den anmodende ret.

3. Der skal under normale omstændigheder ikke anmodes om bevisoptagelse, når retten i en medlemsstat ønsker, at en sagkyndig i en anden medlemsstat foretager nærmere undersøgelser. I sådanne tilfælde kan den sagkyndige udpeges direkte af retten i denne medlemsstat, uden at den anden medlemsstat på forhånd skal give sin tilladelse hertil eller underrettes herom.

Artikel 2

Direkte kontakt mellem retterne

1. Anmodninger efter artikel 1, stk. 1, i det følgende benævnt "anmodninger", fremsendes af den ret, hvor sagen verserer, i det følgende benævnt "den anmodende ret", direkte til den ret i en anden medlemsstat, der er kompetent til at foretage retshandlingen, i det følgende benævnt "den anmodede ret".

2. Hver medlemsstat udarbejder en liste over de retter, der er kompetente til at foretage retshandlinger. På denne liste angives også de pågældende retters stedlige kompetence.

Artikel 3

Fremsendende og modtagende instanser

1. Uanset artikel 2 kan hver medlemsstat:

a) udpege en ret eller en anden myndighed som fremsendende instans med kompetence til at fremsende anmodninger til en anden medlemsstat

b) udpege en ret eller en anden myndighed som modtagende instans med kompetence til at modtage anmodninger fra en anden medlemsstat og videresende dem til den anmodede ret

c) udpege en ret eller en anden myndighed til at varetage de i litra a) og b) angivne funktioner. Forbundsstater, stater med flere retssystemer og stater med autonome territoriale områder kan udpege flere fremsendende og modtagende instanser.

2. Uanset om der er udpeget en fremsendende og en modtagende instans, fremsendes meddelelser efter artikel 8, stk. 1, artikel 9, artikel 10, stk. 1, artikel 11, stk. 2, artikel 13, stk. 4, og artikel 14, stk. 1 og 2, direkte mellem den anmodende og den anmodede ret.

3. Udpegelsen efter stk. 1 gælder for fem år og kan forlænges hvert femte år.

Artikel 4

Central enhed

1. Hver medlemsstat udpeger en central enhed, som har til opgave:

a) at give retterne og i givet fald de fremsendende instanser oplysninger

b) at søge løsninger på vanskeligheder, som måtte opstå i forbindelse med anmodninger

c) i undtagelsestilfælde, på anmodning af den anmodende ret eller i givet fald den fremsendende instans, at sende en anmodning videre til den kompetente ret.

2. Forbundsstater, stater med flere retssystemer og stater med autonome territoriale områder kan udpege flere centrale enheder.

KAPITEL II

FREMSENDELSE OG UDFØRELSE AF ANMODNINGER

Artikel 5

Anmodningers form og indhold

1. Anmodninger fremsættes under anvendelse af formular A i bilaget. Anmodningen skal angive:

a) den anmodende og den anmodede ret samt i givet fald den fremsendende og den modtagende instans

b) navn og adresse på sagens parter og på deres rettergangsfuldmægtige, hvis sådanne findes

c) retssagens art og genstand og en kortfattet fremstilling af sagens faktiske omstændigheder

d) betegnelsen på den udbedte retshandling

e) ved anmodning om afhøring af personer:

- navn og adresse på de personer, der skal afhøres

- de spørgsmål, der skal stilles de pågældende, eller de forhold, de skal afhøres om

- i givet fald en henvisning til vidnefritagelses- eller vidneudelukkelsesgrunde i lovgivningen i den medlemsstat, hvor den anmodende ret er beliggende

- i givet fald anmodning om, at afhøringen skal ske under ed eller på tro og love, og i givet fald den særlige formular, der skal anvendes

f) ved anmodning om en anden form for bevisoptagelse i givet fald de dokumenter eller andre genstande, der skal undersøges

g) i givet fald en anmodning efter artikel 11, stk. 2, og de oplysninger, der er nødvendige for anvendelsen af nævnte bestemmelse.

2. Der kan ikke kræves legalisering eller anden lignende formalitet for så vidt angår anmodningen og alle de bilag, der er vedlagt den.

3. Dokumenter, som den anmodende ret anser det for nødvendigt at vedlægge, for at anmodningen kan udføres, skal i givet fald ledsages af en oversættelse til det sprog, anmodningen er affattet på.

Artikel 6

Sprog

1. Anmodningen skal affattes på det officielle sprog i den medlemsstat, hvor den anmodede ret er beliggende, eller, hvis der er flere officielle sprog i den pågældende medlemsstat, på det officielle sprog eller et af de officielle sprog på det sted, hvor den udbedte retshandling skal foretages, eller på et andet sprog, som den pågældende medlemsstat har meddelt, at den kan acceptere. Hver medlemsstat skal angive, hvilket andet eller hvilke andre af Den Europæiske Unions institutioners officielle sprog end dens eget eller dens egne den kan acceptere, at anmodningen affattes på.

2. Meddelelser efter artikel 8, 9, 10, 11, 13, 14 og 15 skal affattes på samme sprog som anmodningen.

Artikel 7

Fremsendelse af anmodninger og andre meddelelser

1. Anmodninger samt meddelelser efter artikel 8, 9, 10, 11, 13, 14 og 15 fremsendes på hurtigst mulige måde. Fremsendelsen kan ske på enhver egnet måde, forudsat at indholdet af det modtagne dokument er en tro gengivelse af det afsendte dokument og at alle angivelser på dokumentet er letlæselige.

2. Meddelelser efter artikel 8, 9, 10, 11, 13, 14 og 15 fremsendes hurtigst muligt.

Artikel 8

Modtagelse af anmodningen

1. Den anmodede ret sender senest syv dage efter modtagelsen af anmodningen den anmodende ret et modtagelsesbevis under anvendelse af formular B i bilaget; opfylder anmodningen ikke betingelserne i artikel 6 og artikel 7, stk. 1, anfører den anmodede ret en bemærkning herom i modtagelsesbeviset.

2. Er der udpeget en modtagende instans efter artikel 3, underretter denne den anmodende ret eller i givet fald den fremsendende instans, såfremt anmodningen ikke senest syv dage efter, at anmodningen er kommet den modtagende instans i hænde, er blevet videresendt til den anmodede ret.

3. Er den ret, som har modtaget en anmodning, der er fremsat under anvendelse af formular A i bilaget, og som opfylder betingelserne i artikel 6, ikke kompetent til at udføre denne anmodning, sender den pågældende ret anmodningen videre til den kompetente ret i samme medlemsstat og underretter den anmodende ret eller i givet fald den fremsendende instans herom under anvendelse af formular C i bilaget. Den kompetente ret sender i overensstemmelse med stk. 1 den anmodende ret et modtagelsesbevis under anvendelse af formular D i bilaget.

4. Er der udpeget modtagende instanser efter artikel 3, og modtages en anmodning, der er fremsat under anvendelse af formular A i bilaget, og som opfylder betingelserne i artikel 6, af en sådan instans, som ikke har stedlig kompetence til at modtage den, sender denne instans anmodningen videre til den stedligt kompetente modtagende instans i samme medlemsstat og underretter den anmodende ret eller i givet fald den fremsendende instans herom under anvendelse af formular C i bilaget. Den stedligt kompetente modtagende instans underretter den anmodende ret eller i givet fald den fremsendende instans i overensstemmelse med stk. 2.

Artikel 9

Mangelfulde anmodninger

Kan en anmodning ikke udføres, fordi den ikke indeholder alle nødvendige oplysninger i henhold til artikel 5, underretter den anmodede ret senest to uger efter, at den har modtaget anmodningen, den anmodende ret herom under anvendelse af formular E i bilaget og opfordrer den anmodende ret til at fremsende de manglende oplysninger, der præciseres mest muligt.

Artikel 10

Underretning om forsinkelser

1. Er den anmodede ret ikke i stand til at udføre anmodningen inden to måneder efter modtagelsen, underretter den den anmodende ret herom under anvendelse af formular F i bilaget; den angiver grundene til forsinkelsen og oplyser, hvor lang tid den skønner at have brug for for at kunne udføre anmodningen.

2. Har den anmodede ret i overensstemmelse med artikel 8, stk. 1, på modtagelsesbeviset bemærket, at anmodningen ikke opfylder betingelserne i artikel 6 og artikel 7, stk. 1, eller har den i overensstemmelse med artikel 9 underrettet den anmodende ret om, at anmodningen ikke kan udføres, fordi den ikke indeholder alle nødvendige oplysninger, jf. artikel 5, begynder den i stk. 1 nævnte frist først at løbe fra modtagelsen af en ny anmodning.

Artikel 11

Udførelse af anmodningen

1. Den anmodede ret udfører anmodningen efter lovgivningen i den medlemsstat, hvor den er beliggende.

2. Den anmodende ret kan fremsætte ønske om, at anmodningen udføres under iagttagelse af særlige formkrav i lovgivningen i den medlemsstat, hvor den anmodende ret er beliggende. Den anmodede ret efterkommer et sådant ønske, medmindre disse formkrav er uforenelige med lovgivningen i den medlemsstat, hvor den anmodede ret er beliggende, eller de ikke kan iagttages på grund af de retlige sædvaner i den medlemsstat, hvor den anmodede ret er beliggende, eller på grund af praktiske vanskeligheder. Efterkommer den anmodede ret af en af ovennævnte grunde ikke ønsket, underretter den den anmodende ret herom under anvendelse af formular G i bilaget.

3. Til de særlige formkrav, der er omhandlet i stk. 2, hører også lyd- og billedoptagelser og -overspilninger under anvendelse af moderne kommunikationsteknologi.

4. Tilstedeværelse ved udførelsen af anmodningen af befuldmægtigede for den anmodende ret og for sagens parter i henhold til artikel 14 udgør ikke særlige formkrav som omhandlet i stk. 2 og 3.

Artikel 12

Tvangsmidler

Såfremt det er nødvendigt, anvender den anmodede ret under udførelsen af anmodningen passende tvangsmidler i de tilfælde og i den udstrækning, lovgivningen i den medlemsstat, hvor den anmodede ret er beliggende, hjemler sådanne tvangsmidler i forbindelse med udførelsen af en tilsvarende anmodning fra en national myndighed eller fra en part i sagen.

Artikel 13

Afslag på udførelse

1. En anmodning om afhøring af en person udføres ikke, såfremt den person, den vedrører, er omfattet af en vidnefritagelses- eller vidneudelukkelsesgrund

a) efter lovgivningen i den medlemsstat, hvor den anmodede ret er beliggende, eller

b) efter lovgivningen i den medlemsstat, hvor den anmodende ret er beliggende, og vidnefritagelses- eller vidneudelukkelsesgrunden er angivet i anmodningen eller er blevet bekræftet af den anmodende ret på opfordring fra den anmodede ret.

2. Udførelsen af en anmodning kan foruden af de i stk. 1 anførte grunde kun afslås, hvis

a) anmodningen ikke er omfattet af denne forordning (artikel 1), eller

b) udførelsen af anmodningen efter lovgivningen i den medlemsstat, hvor den anmodede ret er beliggende, ikke hører under den dømmende magt, eller

c) den anmodende ret ikke efterkommer den anmodede rets opfordring efter artikel 9 til at supplere anmodningen inden seks uger efter, at den anmodede ret har opfordret den anmodende ret til at fremlægge supplerende oplysninger.

3. Udførelsen kan ikke afslås, blot fordi den anmodende ret ifølge lovgivningen i den medlemsstat, hvor den er beliggende, gør krav på enekompetence som ret i denne medlemsstat for så vidt angår sagens genstand, eller denne medlemsstats lovgivning ikke hjemler det rettergangskridt, som ligger til grund for anmodningen.

4. Afslås udførelsen af en anmodning af en af de i stk. 1 og 2 anførte grunde, underretter den anmodede ret den anmodende ret herom under anvendelse af formular H i bilaget senest fire uger efter, at anmodningen er kommet den anmodede ret i hænde.

Artikel 14

Tilstedeværelse af befuldmægtigede for den anmodende ret og for sagens parter

1. Befuldmægtigede for den anmodende ret kan være til stede, når den anmodede ret foretager den udbedte retshandling. Den anmodede ret underretter direkte den anmodende ret om tid og sted for den udbedte retshandling under anvendelse af formular I i bilaget. Ønsker den anmodende ret, at dens befuldmægtigede er til stede ved foretagelsen af den udbedte retshandling, underretter den straks den anmodede ret herom under anvendelse af formular J i bilaget.

2. Sagens parter og i givet fald deres rettergangsfuldmægtige kan ligeledes være til stede, når den anmodede ret foretager den udbedte retshandling, medmindre lovgivningen i den medlemsstat, hvor den anmodede ret er beliggende, udelukker en sådan mulighed i forbindelse med udførelse af en tilsvarende anmodning fra en national myndighed eller fra en part i sagen. Så snart den anmodende ret har modtaget de i stk. 1 omhandlede oplysninger, sender den dem straks videre til sagens parter; den underretter i givet fald straks den anmodede ret om, at sagens parter eller deres rettergangsfuldmægtige vil være til stede ved foretagelsen af den udbedte retshandling, under anvendelse af formular J i bilaget.

3. Såfremt den anmodede og den anmodende ret råder over de nødvendige tekniske hjælpemidler og udførelsen af anmodningen i øvrigt egner sig dertil, skal der anvendes moderne kommunikationsteknologi, herunder især videokonferencefaciliteter, for at gøre det lettere for den anmodende ret og parterne at deltage.

Artikel 15

Fremgangsmåde efter udførelsen af anmodningen

Den anmodede ret sender den anmodende ret eller den fremsendende instans de dokumenter, der godtgør, at anmodningen er blevet udført. Dokumenterne fremsendes sammen med et bevis for udførelsen under anvendelse af formular K i bilaget.

Artikel 16

Omkostninger

1. Udførelsen af en anmodning kan ikke give anledning til krav om refusion af gebyrer og omkostninger.

2. Dog kan den anmodede ret kræve, at den anmodende ret refunderer omkostninger, der er foranlediget af iagttagelsen af særlige formkrav, som den anmodende ret har anmodet om i henhold til artikel 11, stk. 2.

KAPITEL III

AFSLUTTENDE BESTEMMELSER

Artikel 17

Gennemførelsesbestemmelser

De nødvendige foranstaltninger til gennemførelse af denne forordning bør, for så vidt angår de emneområder, der er nævnt nedenfor, vedtages efter rådgivningsproceduren i artikel 18, stk. 2:

a) udarbejdelse og årlig ajourføring af en håndbog med de oplysninger, som medlemsstaterne har givet i henhold til artikel 21

b) ajourføring eller teknisk tilpasning af formularerne i bilaget.

Artikel 18

Udvalg

1. Kommissionen bistås af et udvalg.

2. Når der henvises til dette stykke, anvendes artikel 3 og 7 i afgørelse 1999/468/EF.

3. Udvalget vedtager selv sin forretningsorden.

Artikel 19

Forholdet til eksisterende eller fremtidige aftaler eller arrangementer mellem medlemsstaterne

1. Med hensyn til de forhold, som dækkes af denne forordnings anvendelsesområde, har denne forordning forrang for de af medlemsstaterne indgåede bilaterale eller multilaterale aftaler eller arrangementer, navnlig Haagerkonventionen af 1. marts 1954 angående civilprocessen og Haagerkonventionen af 18. marts 1970 om bevisoptagelse i udlandet i sager om civile eller kommercielle spørgsmål.

2. Denne forordning er ikke til hinder for, at de enkelte medlemsstater opretholder eller indgår aftaler eller arrangementer for yderligere at fremskynde eller forenkle udførelsen af anmodninger om foretagelse af retshandlinger, forudsat at de er forenelige med denne forordning. I sådanne aftaler eller arrangementer kan det også fastsættes, at diplomatiske eller konsulære repræsentanter eller særligt udpegede personer fra en medlemsstat uden anvendelse af tvang i en anden medlemsstat kan foretage retshandlinger til brug i retssager, som verserer ved en ret i den pågældende medlemsstat.

3. Medlemsstaterne sender Kommissionen:

a) en kopi af de i stk. 2 omhandlede aftaler eller arrangementer, som medlemsstaterne har indgået indbyrdes, og udkast til de aftaler eller arrangementer, som de agter at indgå, samt

b) enhver opsigelse eller ændring af disse aftaler eller arrangementer.

Artikel 20

Beskyttelse af fremsendte oplysninger

1. Oplysninger, herunder navnlig personoplysninger, der fremsendes efter denne forordning, må af den anmodede ret og den modtagende instans kun anvendes til det formål, der lå til grund for fremsendelsen.

2. Den anmodede ret og den modtagende instans sikrer, at fremsendte oplysninger behandles fortroligt i overensstemmelse med lovgivningen i den medlemsstat, hvor de er beliggende.

3. Stk. 1 og 2 berører ikke de berørte personers ret i henhold til den relevante nationale lovgivning til at blive holdt orienteret om den anvendelse, der gøres af oplysninger, som fremsendes efter denne forordning.

4. Denne forordning berører ikke anvendelsen af Europa-Parlamentets og Rådets direktiv 95/46/EF og 97/66/EF.

Artikel 21

Meddelelser og offentliggørelse

1. Hver medlemsstat giver Kommissionen følgende oplysninger:

a) den i artikel 2, stk. 2, omhandlede liste eller i givet fald navn og adresse på de i artikel 3 omhandlede modtagende instanser med angivelse af disses stedlige kompetence

b) navn og adresse på de i artikel 4 omhandlede centrale enheder med angivelse af disses stedlige kompetence

c) hvilke tekniske hjælpemidler retterne på den i artikel 2, stk. 2, omhandlede liste eller i givet fald de i artikel 3 omhandlede modtagende instanser råder over i forbindelse med modtagelse af anmodninger

d) hvilke sprog der kan benyttes ved affattelsen af en anmodning (artikel 6).

Medlemsstaterne underretter Kommissionen om enhver senere ændring af disse oplysninger.

2. Kommissionen offentliggør de i stk. 1 angivne oplysninger i De Europæiske Fællesskabers Tidende.

Artikel 22

Genbehandling

Senest tre år efter denne forordnings ikrafttræden og derefter hvert femte år forelægger Kommissionen Europa-Parlamentet, Rådet og Det Økonomiske og Sociale Udvalg en rapport om anvendelsen af denne forordning, bl.a. med en vurdering af de i henhold til artikel 3 udpegede instansers effektivitet og den praktiske anvendelse af artikel 4, stk. 1, litra c).

Artikel 23

Ikrafttræden

Denne forordning træder i kraft den ...(8).

Denne forordning er bindende i alle enkeltheder og gælder umiddelbart i medlemsstaterne i overensstemmelse med traktaten om oprettelse af Det Europæiske Fællesskab.

Udfærdiget i ...

På Rådets vegne

...

Formand

(1) EFT L 160 af 30.6.2000, s. 37.

(2) EFT L 160 af 30.6.2000, s. 1.

(3) EFT L 299 af 31.12.1972, s. 32.

(4) EFT L 204 af 2.8.1975, s. 28, EFT L 304 af 30.10.1978, s. 1, EFT L 388 af 31.12.1982, s. 1, EFT L 285 af 3.10.1989, s. 1, og EFT C 15 af 15.1.1997, s. 1.

(5) EFT L 281 af 23.11.1995, s. 31.

(6) EFT L 24 af 30.1.1998, s. 1.

(7) EFT L 184 af 17.7.1999, s. 23.

(8) Et år efter vedtagelsen af denne forordning.

BILAG

FORMULAR A

Anmodning om optagelse af bevis eller foretagelse af andre retshandlinger (artikel 5 i Rådets forordning (EF) nr. .../2000 af ... om samarbejde mellem medlemsstaternes retter for så vidt angår bevisoptagelse i sager om civile og kommercielle spørgsmål).

>PIC FILE= "C_2000314DA.000802.EPS">

>PIC FILE= "C_2000314DA.000901.EPS">

FORMULAR B

Bevis for modtagelse af en anmodning om optagelse af bevis eller foretagelse af en anden retshandling (artikel 8, stk. 1, i Rådets forordning (EF) nr. .../2000 af ... om samarbejde mellem medlemsstaternes retter for så vidt angår bevisoptagelse i sager om civile og kommercielle spørgsmål).

>PIC FILE= "C_2000314DA.001001.EPS">

FORMULAR C

Meddelelse om videresendelse af en anmodning om optagelse af bevis eller foretagelse af en anden retshandling til den kompetente ret/den kompetente modtagende instans (artikel 8, stk. 3 og 4, i Rådets forordning (EF) nr. .../2000 af ... om samarbejde mellem medlemsstaternes retter for så vidt angår bevisoptagelse i sager om civile og kommercielle spørgsmål).

>PIC FILE= "C_2000314DA.001101.EPS">

>PIC FILE= "C_2000314DA.001201.EPS">

FORMULAR D

Meddelelse om modtagelse fra den kompetente ret til den anmodende ret/den fremsendende instans (artikel 8, stk. 3, i Rådets forordning (EF) nr. .../2000 af ... om samarbejde mellem medlemsstaternes retter for så vidt angår bevisoptagelse i sager om civile og kommercielle spørgsmål).

>PIC FILE= "C_2000314DA.001301.EPS">

FORMULAR E

Opfordring til at supplere en anmodning om optagelse af bevis eller foretagelse af en anden retshandling (artikel 9 i Rådets forordning (EF) nr. .../2000 af ... om samarbejde mellem medlemsstaternes retter for så vidt angår bevisoptagelse i sager om civile og kommercielle spørgsmål).

>PIC FILE= "C_2000314DA.001401.EPS">

FORMULAR F

Underretning om forsinkelser (artikel 10 i Rådets forordning (EF) nr. .../2000 af ... om samarbejde mellem medlemsstaternes retter for så vidt angår bevisoptagelse i sager om civile og kommercielle spørgsmål).

>PIC FILE= "C_2000314DA.001501.EPS">

FORMULAR G

Meddelelse om særlige formkrav i forbindelse med udførelsen af anmodningen (artikel 11, stk. 2, i Rådets forordning (EF) nr. .../2000 af ... om samarbejde mellem medlemsstaternes retter for så vidt angår bevisoptagelse i sager om civile og kommercielle spørgsmål).

>PIC FILE= "C_2000314DA.001601.EPS">

FORMULAR H

Underretning om afslag på udførelse af en anmodning om optagelse af bevis eller foretagelse af en anden retshandling (artikel 13, stk. 4, i Rådets forordning (EF) nr. .../2000 af ... om samarbejde mellem medlemsstaternes retter for så vidt angår bevisoptagelse i sager om civile og kommercielle spørgsmål).

>PIC FILE= "C_2000314DA.001701.EPS">

FORMULAR I

Underretning om tid og sted for foretagelse af den udbedte retshandling (artikel 14, stk. 1, i Rådets forordning (EF) nr. .../2000 af ... om samarbejde mellem medlemsstaternes retter for så vidt angår bevisoptagelse i sager om civile og kommercielle spørgsmål).

>PIC FILE= "C_2000314DA.001801.EPS">

FORMULAR J

Tilstedeværelse af befuldmægtigede for den anmodende ret og for sagens parter ved foretagelsen af den udbedte retshandling (artikel 14, stk. 1 og 2, i Rådets forordning (EF) nr. .../2000 af ... om samarbejde mellem medlemsstaternes retter for så vidt angår bevisoptagelse i sager om civile og kommercielle spørgsmål).

>PIC FILE= "C_2000314DA.001901.EPS">

FORMULAR K

Bevis for udførelsen af anmodningen (artikel 15 i Rådets forordning (EF) nr. .../2000 af ... om samarbejde mellem medlemsstaternes retter for så vidt angår bevisoptagelse i sager om civile og kommercielle spørgsmål).

>PIC FILE= "C_2000314DA.002001.EPS">